Illum, il-Kummissjoni ħarġet pariri prattiċi ġodda biex tiżgura li l-ħaddiema mobbli fl-UE, b'mod partikolari dawk f'okkupazzjonijiet kritiċi għall-ġlieda kontra l-pandemija tal-coronavirus, ikunu jistgħu jaslu fil-post tax-xogħol tagħhom. Dan jinkludi lil dawk li jaħdmu fis-setturi tal-kura tas-saħħa u tal-ikel, u servizzi essenzjali oħra bħall-kura tat-tfal, il-kura tal-anzjani, u l-persunal kritiku għall-utilitajiet, iżda mhuwiex limitat għalihom. Flimkien mal-Gwida dwar l-implimentazzjoni tar-restrizzjoni temporanja fuq vjaġġar mhux essenzjali lejn l-UE li ġiet ippubblikata llum ukoll, din twieġeb it-talbiet li saru mill-mexxejja tal-UE fis-26 ta' Marzu u tfittex tindirizza t-tħassib prattiku taċ-ċittadini u tal-kumpaniji affettwati mill-miżuri meħuda biex jillimitaw it-tixrid tal-coronavirus, kif ukoll dak tal-awtoritajiet nazzjonali li jimplimentaw il-miżuri. Filwaqt li wieħed jifhem li l-Istati Membri introduċew il-kontrolli fil-fruntieri interni biex jillimitaw il-firxa tal-coronavirus, huwa imperattiv li l-ħaddiema kritiċi jkunu jistgħu jaslu fid-destinazzjoni tagħhom mingħajr dewmien. Nicolas Schmit, il-Kummissarju għall-Impjiegi u d-Drittijiet Soċjali qal: “Eluf ta' nisa u rġiel li jaħdmu bla heda biex iżommuna sikuri, f'saħħitna u bl-ikel fuq il-mejda jkollhom bżonn jaqsmu l-fruntieri tal-UE biex imorru għax-xogħol. Filwaqt li nieħdu kull prekawzjoni biex nevitaw aktar tixrid tal-pandemija, hija r-responsabbiltà kollettiva tagħna li niżguraw li ma jitfixkilx il-moviment tagħhom.” Il-linji gwida ppubblikati llum jidentifikaw firxa ta' ħaddiema li jeżerċitaw okkupazzjonijiet kritiċi, u li għalihom il-moviment liberu kontinwu fl-UE jitqies bħala essenzjali. Il-lista pprovduta f'dawn il-linji gwida mhijiex eżawrjenti. Fost dawn insibu pereżempju l-professjonisti assoċjati tas-saħħa, il-ħaddiema tal-indukrar tat-tfal u tal-kura tal-anzjani, ix-xjentisti fl-industriji marbuta mas-saħħa, dawk meħtieġa biex jinstallaw apparat mediku kritiku, il-ħaddiema tat-tifi tan-nar u l-uffiċjali tal-pulizija, il-ħaddiema tat-trasport, kif ukoll il-persuni li jaħdmu fis-settur tal-ikel. Il-Kummissjoni tħeġġeġ lill-Istati Membri jistabbilixxu proċeduri speċifiċi rapidi u mingħajr piżijiet biex jiżguraw passaġġ bla xkiel għal ħaddiema transkonfinali bħal dawn, li jinkludu skrinjar tas-saħħa proporzjonat. Lil hinn minn dawn il-kategoriji speċifiċi ta' ħaddiema, il-linji gwida jikkjarifikaw ukoll li b'mod ġenerali, l-Istati Membri għandhom jippermettu lill-ħaddiema transkonfinali jkomplu jaqsmu l-fruntieri jekk ix-xogħol fis-settur ikkonċernat ikun għadu permess fl-Istat Membru ospitanti. L-Istati Membri għandhom jittrattaw il-ħaddiema li jaħdmu bejn il-fruntieri u l-ħaddiema nazzjonali bl-istess mod. Fir-rigward tal-ħaddiema staġjonali, b'mod partikolari fis-settur agrikolu, l-Istati Membri huma mitluba jiskambjaw l-informazzjoni dwar il-ħtiġijiet differenti tagħhom fil-livell tekniku u jistabbilixxu proċeduri speċifiċi biex jiżguraw passaġġ bla xkiel għal ħaddiema bħal dawn, sabiex jirrispondu għan-nuqqas ta' ħaddiema li nħoloq b'riżultat tal-kriżi. Il-ħaddiema staġjonali fl-agrikoltura jwettqu f'ċerti ċirkostanzi funzjonijiet ta' ħsad, tħawwil u kultivazzjoni li huma kritiċi. F'sitwazzjoni bħal din, l-Istati Membri għandhom jittrattaw lil dawk il-persuni bħala ħaddiema kritiċi u jikkomunikaw lill-impjegaturi l-ħtieġa li jipprovdu protezzjoni adegwata għas-saħħa u s-sikurezza. Dawn il-linji gwida jikkomplementaw il-Linji Gwida adottati għall-miżuri ta' ġestjoni tal-fruntieri biex tiġi protetta s-saħħa u tiġi żgurata d-disponibbiltà tal-oġġetti u tas-servizzi essenzjali kif ukoll il-Gwida dwar l-implimentazzjoni tar-restrizzjoni temporanja fuq vjaġġar mhux essenzjali lejn l-UE li ġew ippreżentati llum wkoll. Il-Kummissjoni se tkompli tidentifika l-aħjar prattiki mal-Istati Membri li jistgħu jiġu estiżi għall-Istati Membri kollha biex il-ħaddiema jkunu jistgħu jeżerċitaw l-okkupazzjonijiet kruċjali tagħhom mingħajr xkiel żejjed. Sfond Il-pandemija tal-coronavirus wasslet għall-introduzzjoni ta' miżuri bla preċedent fost l-Istati Membri tal-UE, inkluż l-introduzzjoni mill-ġdid tal-kontrolli fil-fruntieri interni. Il-ħaddiema transkonfinali, il-ħaddiema stazzjonati kif ukoll il-ħaddiema staġjonali jgħixu f'pajjiż tal-UE iżda jaħdmu f'ieħor. Ħafna minnhom huma kruċjali għall-Istati Membri ospitanti tagħhom, pereżempju għas-sistema tal-kura tas-saħħa, għall-forniment ta' servizzi essenzjali oħra, inkluż l-installazzjoni u l-manutenzjoni tat-tagħmir mediku u tal-infrastruttura medika, jew għall-iżgurar tal-forniment tal-oġġetti ta' neċessità. Għalhekk, approċċ koordinat fil-livell tal-UE huwa kruċjali. Fis-26 ta' Marzu, il-Kapijiet ta' Stat jew ta' Gvern iddikjaraw: “Bl-assistenza tal-Kummissjoni, se nindirizzaw b'mod urġenti l-problemi li għad fadal fir-rigward taċ-ċittadini tal-UE mblukkati fil-fruntieri interni tal-UE u li ma tħallewx jirritornaw lejn pajjiżhom u l-ħaddiema transfruntiera u staġjonali li jeħtieġ jkunu jistgħu jkomplu bl-attivitajiet essenzjali filwaqt li jiġi evitat it-tixrid ulterjuri tal-virus.” Dawn il-linji gwida ppreżentati llum huma r-risposta immedjata tal-Kummissjoni għal din is-sejħa, flimkien mal-Gwida dwar l-implimentazzjoni tar-restrizzjoni temporanja fuq vjaġġar mhux essenzjali lejn l-UE li jinkludi r-ripatrijazzjoni taċ-ċittadin tal-UE. Għal Aktar Informazzjoni: Il-Komunikazzjoni tas-27 ta' Marzu li tippreżenta “Linji Gwida rigward l-eżerċitar tal-moviment liberu tal-ħaddiema” Is-sit web dwar il-coronavirus